**POŽIADAVKY NA PRIJÍMACIE SKÚŠKY DO 1. ROČNÍKA**

**ŠTUDIJNÝ ODBOR – 8227 Q TANEC**

Upozorňujeme, že skúšku je možné vykonať len v priliehavom cvičebnom úbore, mäkkých cvičkách s nezakrytými nohami a s vlasmi upravenými do uzla*.*

**Časť A**

Posudzujú sa fyzické predpoklady pre tanec ako estetický vzhľad, osobitosť uchádzača, vzhľad horných a dolných končatín, otvorenosť dolných končatín a ich rozsah v bedrových kĺboch, stavba chodidla, priehlavok, dispozícia skoku, fyziologická stavba, pružnosť a ohybnosť chrbtice, celková elasticita, proporcionalita a váha tela.

*Poznámka*: Tejto časti prijímacej talentovej skúšky sa žiaci podrobujú bosí, v cvičnom úbore bez rukávov a s vhodne upraveným účesom.

**Časť B**

Hodnotia sa:

* základné pohybové schopnosti v tanečných technikách, pohybovej koordinácie, tanečnosti, muzikálnosti, rytmu, pohybovej pamäti, schopnosti vnímať hudbu a rytmus v tanečných variáciách,
* vytočenosť a uvoľnenosť bedrových kĺbov (sed roznožmo a predklon trupu , sed skrížený s kolenami na zemi),
* Degagé – rozsah pohybu dolných končatín (zdvih jednej končatiny ťahom aj švihom v ľahu na chrbte, na bruchu, na boku),
* pružnosť priehlavku (výpon na vysokú pološpičku, poloha piqué de coté),
* skok, výskoky znožmo na mieste 8 – 16 krát, poskoky po diagonále,
* celková pružnosť, obratnosť (hrudný a bedrový záklon v ľahu na chrbte, most, kotúľ vpred a vzad, hviezda),
* interpretácia vlastnej choreografickej pohybovej kreácie na hudbu podľa vlastného výberu (CD, MG, korepetítor).

**Časť C**

* ústny pohovor s uchádzačom

**Súčasťou prijímacej skúšky je aj overenie základných vedomostí z hudobnej teórie, ktoré majú doplňujúci charakter**:

* základné rytmické hodnoty, dynamické znamienka, tempové označenia,
* orientácia v najzákladnejších hudobných štýloch (barok, klasicizmus, romantizmus, impresionizmus, 20. storočie),
* rozlišovacie hudobné schopnosti (počet, výška, dĺžka tónov),
* rozlišovanie durových a molových akordov,
* rozlišovanie základných rytmických útvarov,
* hudobná pamäť (porovnávanie počutých melodických a rytmických úryvkov).

**Podmienkou účasti** na talentových skúškach je písomné stanovisko od všeobecného lekára o dobrom zdravotnom stave, podrobná správa od ortopéda s popisom stavu chrbtice, bedrových kĺbov a chodidiel z hľadiska jeho možnej profesie výkonného tanečníka.